FI Euroopan unionin virallinen lehti C 292/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 292/10)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”NÜRNBERGER BRATWÜRSTE” / ”NÜRNBERGER ROSTBRATWÜRSTE”

EU-nro: PGI-IT-02191–28.9.2016

SAN ( ) SMM ( X )

1. Hakijaryhmä ja oikeutettu etu

Hakijaryhmä:

Schutzverband Nürnberger Bratwürste e.V. Am Trödelmarkt 58 90403 Nürnberg DEUTSCHLAND Puhelin +49 9119373877, sähköposti info@nuernberger-bratwuerste.de

Schutzverband Nürnberger Bratwürste e.V. on Nürnberger Bratwürste -makkaroiden tuottajien yhdistys.

2. Jäsenvaltio tai kolmas maa

Saksa

3. Eritelmän kohta, jota / kohdat, joita muutos koskee

— ☐ Tuotteen nimi — ☐ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☐ Merkinnät — ☒ Muuta (pakkaus, valvontaelimet)

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

e) Tuotantomenetelmä:

Seuraavan kohdan jälkeen:

Kaikkien seuraavien Nürnberger Bratwürste / Nürnberger Rostbratwürste -makkaroiden tuotantovaiheiden on tapahduttava yksilöidyllä maantieteellisellä alueella:

— lihan hienontaminen hieromalla tai jauhamalla,

— hienonnetun lihan sekoittaminen mausteiden kanssa makkaramassaksi,

— täyttö lampaansuoliin,

lisätään seuraava teksti:

ja

— makkaroiden pakkaaminen.

Perustelu:

Nürnberger Bratwürste / Nürnberger Rostbratwürste -makkarat pakataan perinteisesti valmistajan tiloissa ja siten yksilöidyllä maantieteellisellä alueella. Makkaroiden laatu edellyttää nopeaa pakkaamista tuoreuden ja makuominaisuuksien säilyttämiseksi. Nürnberger Bratwürste / Nürnberger Rostbratwürste -makkarat ovat erittäin herkkiä jauhelihatuotteita, jotka on maustettu erityisen vivahteikkaasti ja joilla on suhteellisen lyhyt säilyvyysaika, ja niitä on säilytettävä jatkuvasti kylmässä. Jos pakkaamista ei suoriteta heti tuotannon jälkeen, laatu voi heiketä pysyvästi. Jopa makkaroiden kuljettaminen tavanomaisella, hygieniavaatimukset täyttävällä tavalla voi heikentää laatua pysyvästi tuoreuden sekä maun ja ulkonäön osalta, makkarat voivat kuivua ja väri voi muuttua ruskeaksi. Makkaroiden kuljettaminen toiseen paikkaan erityisesti raakoina sisältää myös huomattavan epäpuhtauksien tai patogeenien riskin. Riippumattomien elintarviketutkimuslaitosten tekemän kahden tutkimuksen tulokset osoittavat, että aistinvaraisten ja mikrobiologisten laatuominaisuuksien poikkeamat alkoivat lisääntyä vain muutama tunti sen jälkeen, kun pakkaamattomia Nürnberger Bratwürste / Nürnberger Rostbratwürste -makkaroita oli kuljetettu irtotavarana. Näin ollen on olemassa riski, että myöhemmin tapahtuva pakkaaminen johtaa tällaisiin vaurioihin. Tuotteen kuljettaminen muualle voi myös heikentää maantieteellisen merkinnän mainetta.

Pakkausprosessiin kuuluu myös tärkeitä eritelmään sisältyviä tuotantovaiheita, joissa liian pitkät tai lyhyet makkarat hylätään. Siihen kuuluu myös laadunvalvonta, jossa asiantuntijat havaitsevat välittömästi kaikki laatupoikkeamat.

Tuotetyyppi on sellainen, että jos SMM-yritys ei itse pakkaa tuotteita välittömästi tuotannon jälkeen, Nürnberger Bratwürste / Nürnberger Rostbratwürste -makkaroiden jäljitettävyyttä ja alkuperää ei voida varmistaa. Jos Nürnberger Bratwürste / Nürnberger Rostbratwürste -makkaroita myytäisiin irtotavarana, niihin voisi sekoittua samannäköisiä makkaroita. Sen jälkeen olisi vaikea selvittää, ovatko kyseessä vain alkuperäiset tuotteet.

g) Valvontaelin (-elimet):

Toimivaltaisten osavaltion viranomaisten nimi ja osoite päivitetään seuraavasti:

Tuottajien tarkastukset:

Nimi : Bayerische Landesanstalt für Landwirtschaft Institut für Ernährungswirtschaft und Märkte Osoite : Menzinger Strasse 54 80638 München DEUTSCHLAND Puhelin : +49 89178000 Faksi : +49 8917800313

Väärinkäytösten valvonta:

Nimi : Bayerisches Staatsministerium für Umwelt und Verbraucherschutz Osoite : Rosenkavalierplatz 2 81925 München DEUTSCHLAND Puhelin : +49 8912610 Faksi : +49 8912611122

Perustelu:

Tuottajien tarkastuksista ja väärinkäytösten valvonnasta vastaavien osavaltion viranomaisten nimi ja osoite olivat vanhentuneet. Yritystä Lacon GmbH ei ole enää tarpeen mainita. Baijerissa on nykyisin useampia samanarvoisia valvontaviranomaisia, joista tuottaja voi vapaasti valita mieleisensä.

YHTENÄINEN ASIAKIRJA

”NÜRNBERGER BRATWÜRSTE” / ”NÜRNBERGER ROSTBRATWÜRSTE”

EU-nro: PGI-IT-02191–28.9.2016

SAN ( ) SMM ( X )

1. Nimi (nimet)

”Nürnberger Bratwürste” / ”Nürnberger Rostbratwürste”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihatuotteet (keitetyt, suolatut, savustetut ja niin edelleen)

3.2 Kuvaus 1 kohdassa nimetystä tuotteesta

Tiukkaan lampaansuoleen kääritty 7–9 cm pitkä puolikarkeaksi hienonnettu bratwurst-makkara, jonka yksikköpaino on noin 20–25 g.

Koostumus:

Sianliha, josta on karkeasti poistettu rasva, rasvainen liha, erityisesti kuveliha, vatsarasva, poskiliha, poskirasva, sianselkä ja selkärasva, ei paistinosia, suolaamaton (paitsi savustetut bratwurst-makkarat), mausteseos vaihtelee eri perinteisten reseptien välillä, ennen kaikkea meiramin käyttö on tyypillistä. Tuotteessa on oltava vähintään 12 prosenttia muuta lihaproteiinia kuin sidekudosproteiinia, ja absoluuttinen rasvapitoisuus saa olla enintään 35 prosenttia. Lihaproteiinista on oltava vähintään 75 tilavuusprosenttia (histometrisesti mitattuna) tai 80 prosenttia (kemiallisesti mitattuna) muuta kuin sidekudosproteiinia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Rasvainen liha, erityisesti kuveliha, vatsarasva, poskiliha, poskirasva, sianselkä ja selkärasva; lopputuotteen rasvapitoisuus saa olla enintään 35 prosenttia; tuotteessa on oltava vähintään 12 prosenttia muuta lihaproteiinia kuin sidekudosproteiinia; mausteseos, erityisesti meirami; lampaansuoli.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien seuraavien Nürnberger Bratwürste / Nürnberger Rostbratwürste -makkaroiden tuotantovaiheiden on tapahduttava yksilöidyllä maantieteellisellä alueella:

— lihan hienontaminen hieromalla tai jauhamalla,

— hienonnetun lihan sekoittaminen mausteiden kanssa makkaramassaksi,

— täyttö lampaansuoliin.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Makkarat on myös pakattava yksilöidyllä maantieteellisellä alueella. Pakkaaminen tapahtuu välittömästi tuotannon jälkeen valmistajan tiloissa. Näin varmistetaan laatu, erityisesti tuotteen tuoreus ja makuominaisuudet, ja vähennetään epäpuhtauksien ja saastumisen riskiä, joka liittyy muualle kuljettamiseen. Nürnberger Bratwürste / Nürnberger Rostbratwürste -makkarat ovat erittäin herkkiä jauhelihatuotteita. Jopa tavanomainen, hygieniasäännöt täyttävä kuljetus voi jo muutamassa tunnissa johtaa pakkaamattomien Nürnberger Bratwürste / Nürnberger Rostbratwürste -makkaroiden laadun pysyvään heikkenemiseen.

Pakkaamalla tuote välittömästi valmistajan tuotantotiloissa varmistetaan myös jäljitettävyys ja alkuperä. Jos Nürnberger Bratwürste / Nürnberger Rostbratwürste -makkaroita myytäisiin irtotavarana tai ne pakattaisiin myöhemmin, olisi lähes mahdotonta tarkistaa, että kyse on vain alkuperäisistä makkaroista.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Nürnbergin kaupungin alue

5. Yhteys maantieteelliseen alueeseen

Maantieteellisen alueen erityisyys

Bratwurst-makkaran valmistus on Nürnbergissa vuosisatainen perinne, jota on todistettavasti harjoitettu vuodesta 1313 lähtien. Nürnberger Bratwürste / Nürnberger Rostbratwürste -makkaroiden tyypillinen koko on säilynyt ainakin vuodesta 1573. Koska Nürnberg sijaitsi kahden tärkeän kauppareitin risteyksessä, siellä oli jo varhain saatavilla mausteita makkaran valmistusta varten.

Bratwurst-makkaran valmistus jatkuu edelleen laajamittaisena Nürnbergissä. Esimerkiksi Goethe ja Jean-Paul arvostivat suuresti Nürnberger Bratwürste / Nürnberger Rostbratwürste -makkaroita. St. Sebaldin kirkon kupeessa sijaitseva Bratwurst-Glöcklein oli 1800-luvulla yksi Saksan tunnetuimmista majataloista, joka oli ehdoton pysähdyspaikka aatelisten ja raharikkaiden lisäksi myös kaikille muille Nürnbergin-kävijöille.

Tuotteen erityisyys

Nürnberger Bratwürste / Nürnberger Rostbratwürste -makkaroiden erityispiirteitä ovat poikkeuksellisen pieni koko ja meiramin aromi. Se täyttää jo pitkään valvotut korkeat laatuvaatimukset ja se tunnetaan hyvin myös Nürnbergin alueen ulkopuolella kuluttajien suuresti arvostamana tuotteena.

Tämä näkyy myös siinä, että nykyisin kaikkiin kaupunkikiertoajeluihin kuuluu Nürnberger Bratwürste / Nürnberger Rostbratwürste -makkaroiden maistelu jossakin keskustan lukuisista makkararavintoloista.

Syy-seuraus-suhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin

Bratwurst-makkaran valmistuksen vuosisatainen perinne Nürnbergin kaupungin alueella, jo pitkään valvotut korkeat laatustandardit ja näille makkaroille ominainen pieni koko ovat osaltaan vaikuttaneet siihen, että Nürnberger Bratwürste / Nürnberger Rostbratwürste -makkarat ovat tunnettu ja arvostettu herkku Saksassa ja koko maailmassa.

Erikoisherkku syntyi aikoinaan Nürnbergin keisarillisessa vapaakaupungissa, jonka maantieteellinen sijainti Itä-Aasiasta tulevien kauppa- ja maustereittien solmukohdassa toi sinne mausteita, kuten meiramia, muskottipähkinää ja pippuria. Aasialaisten mausteiden saatavuus mahdollisti makkaranvalmistuksen alkamisen. Nürnbergissä harjoitetun kukoistavan ulkomaankaupan ja siellä kehittyneen hienostuneemman uudenlaisen kaupunkikulttuurin myötä kaupungissa alettiin valmistaa yhä pienempiä, hienompia ja maustetumpia makkaroita, joista ajan mittaan kehittyi kuuluisa Nürnberger Bratwurst. Toisin kuin maaseudulla, kaupungissa korostettiin enemmän tuotannon laatua. Kun muualla määrä asetettiin etusijalle, Nürnbergissä tuotanto perustui ennen muuta laatuun, mikä näkyi makkaroiden pienemmässä koossa.

Reseptien ja laatuvaatimusten noudattamisen taustalla ovat Nürnbergin kaupunginraadin kehittämät valvontasäännöt. Kaupunki voi ylpeillä maailman vanhimmalla elintarvikevalvontajärjestelmällä, joka mainitaan jo vuodelta 1300 peräisin olevassa rikoslaissa. Julkaisemalla reseptin, harjoittamalla tiukkaa valvontaa ja rajaamalla valmistuksen yksinomaan kaupungin alueelle Nürnbergin kaupunki on auttanut osaltaan varmistamaan, että makkaran ominaisuudet osoittavat sen maantieteellisen alkuperän. Sen vuoksi yhteys maantieteelliseen alueeseen perustui alun alkaen sijaintiin kauppa- ja maustereittien solmukohdassa sekä varhain aloitettuun elintarvikevalvontaan. Nämä tekijät yhdessä suojatun reseptin kanssa ovat saaneet aikaan makkaran erityislaadun. Keisarillinen vapaakaupunki ja sen maailmanlaajuinen kauppaverkko tekivät tämän erityistuotteen erittäin tunnetuksi jo keskiajalta alkaen. Nykyisin yhteys perustuu kaikkialla maailmassa perinteisesti arvostetun tuotteen maineeseen.

Eritelmän julkaisutiedot

(Asetuksen 6 artiklan 1 kohdan toinen alakohta)

https://register.dpma.de/DPMAregister/geo/detail.pdfdownload/41217

(1) EUVL L 343, 14.12.2012, s. 1.